SKRIFTLIG FORESPØRGSEL P-1593/03

af Daniel Ducarme (ELDR) til Kommissionen

(5. maj 2003)

Om: Anerkendelse af eksamensbeviser vedrørende kosmetologers erhvervskvalifikationer

Europa-Kommissionen iværksatte i 1994 et udbud til fremme af initiativer om gensidig anerkendelse af erhvervskvalifikationer. I juni 1994 afgav Union nationale des esthéticiennes de Belgique (UNEB) sammen med sine partnere i de øvrige medlemsstater et bud i form af et projekt med titlen Anerkendelse af eksamensbeviser vedrørende kosmetologers erhvervskvalifikationer for at sikre, at de kan bevæge sig frit inden for Fællesskabet.

Projektet blev godkendt, hvorefter Kommissionen (GD XXII) indgik aftale med UNEB (aftale nr. 94-20-SKR-0125-00).

I november 1995 blev der afholdt et fælles møde, hvor partnerne vedtog et fælles uddannelsesprogram. Den endelige rapport blev fremlagt i december 1995.

Siden da har UNEB ikke modtaget nogen oplysninger.

Kan Kommissionen oplyse, hvor langt man er nået med denne sag?

Svar afgivet på Kommissionens vegne af Viviane Reding

(3. juni 2003)

Kommissionen offentliggjorde i 1994 en indkaldelse af forslag(1) til fremme af initiativer om gensidig anerkendelse af erhvervskvalifikationer. Ca. 40 projekter blev udvalgt, herunder det projekt, som Union nationale des esthéticiennes de Belgique (UNEB) indsendte sammen med sine partnere i en række medlemsstater, om anerkendelse af eksamensbeviser vedrørende kosmetologers erhvervskvalifikationer (aftale nr. 94-20-SKR-0125-00). Disse projekter, herunder det projekt, som blev forelagt af UNEB, blev gennemført mellem 1994 og 1995.

Siden 1995 er Kommissionen fortsat med at støtte indsatsen for at lette faglig mobilitet og oprette et europæisk samarbejdsområde inden for kvalifikationer under hensyntagen til medlemsstaternes kompetence, hvad angår tilrettelæggelsen og indholdet af den almene uddannelse og erhvervsuddannelsen. Navnlig Leonardo da Vinci-programmet giver mulighed for at støtte nyskabende aktioner på dette område inden for rammerne af tværnationale partnerskaber.

Derudover har medlemsstaterne og arbejdsmarkedets parter i 1998 skabt et europæisk forum vedrørende erhvervskvalifikationers gennemsigtighed, som har gjort det muligt at arbejde hen mod fælles udvikling af instrumenter, som har til formål at øge erhvervskvalifikationernes gennemsigtighed: kvalifikationsbevistillægget, som gør det lettere at forstå de nationale kvalifikationer, en fælles europæisk formular for curricula vitae, som gør det muligt for alle at præsentere deres erhvervsmæssige og personlige kvalifikationer og de nationale kriterier for erhvervskvalifikationer, som indeholder oplysninger om de nationale uddannelsessystemer.

Rådets resolution af 19. december 2002 om fremme af styrket europæisk samarbejde om erhvervsuddannelse(2) giver sammen med den erklæring, som uddannelsesministrene fra EU og kandidatlandene fremsatte i København den 30. november 2002, mulighed for, at man nu arbejder hen mod et enkelt sæt rammer for gennemsigtigheden af kompetencer og kvalifikationer ved at samle og anvende de allerede nævnte instrumenter under en enkelt simpel struktur, som er mere synlig.

Inden for disse rammer gives der i tæt samarbejde med arbejdsmarkedets parter øget støtte til udvikling af kompetencer og kvalifikationer på sektorniveau. I forbindelse med dette arbejde undersøges resultaterne af konkrete initiativer som f.eks. UNEB's projekt, som er genstand for dette spørgsmål, men også af de projekter, som er blevet støttet siden 1995 inden for rammerne af Leonardo da Vinci, og disse resultater udnyttes i forbindelse med udviklingen af fælles principper og dokumentation i hver enkelt erhvervssektor. En øget gennemsigtighed af de eksisterende uddannelser takket være ovennævnte fællesskabsinstrumenter og oprettelse af fælles uddannelsesmoduler i de forskellige sektorer muliggør uden tvivl en større mobilitet inden for EU for alle erhvervsgrupper, herunder også kosmetologer.

(1) EFT C 112 af 22.4.1994.

(2) EFT C 13 af 18.1.2003.